Șoldan garantează pentru candidatul PSD la Primăria Râșca. ”Petrică Clipa își dorește să dezvolte Râșca, așa cum s-au dezvoltat comunele învecinate conduse de primari social-democrați”
Deputatul PSD de Suceava, George Șoldan, care candidează la șefia Consiliului Județean garantează pentru candidatul social democrat la Primăria Râșca, Petrică Clipa. El a arătat că acesta își dorește să dezvolte Râșca, așa cum s-au dezvoltat comunele învecinate conduse de primari social-democrați.
”Trec periodic pe la Râșca în drumurile pe care le fac la Mănăstirea Sihăstria Râșcăi și nu pot să nu observ că zona are un potențial turistic foarte mare, însă insuficient dezvoltat. Ieri după-amiază, ne-am întâlnit la căminul cultural din Râșca cu aproximativ 150 de oameni și, alături de candidatul nostru pentru funcția de primar, Petrică Clipa, le-am vorbit despre proiectele noastre pentru comuna lor, pentru județul nostru. Le-am spus oamenilor că dezvoltarea județului presupune dezvoltarea fiecărei localități în parte. Petrică Clipa are 57 de ani și de 35 de ani este silvicultor. Căsătorit, tată a doi copii, își dorește să dezvolte Râșca, așa cum s-au dezvoltat comunele învecinate, Bogdănești, Boroaia, Forăști, Baia, Mălini, Vadu Moldovei. Toate sunt conduse de primari social-democrați. Cu toții fac parte din echipa mea, primari alături de care îmi doresc să arăt că se poate face o astfel de administrație în județul Suceava. În timp ce mă întorceam aseară spre casă, am primit un video de la adunarea de ieri a conducerii PNL din centrul Sucevei. Am deschis video respectiv: Se auzea răsunând în tot centrul Sucevei, în care erau oameni aduși cu autobuzele din alte localități: „Omul care a adus Lumina Sfântă de la Ierusalim!”. Oameni buni, mai poți spune ceva?! „Omul lor” nu are limite. Mă gândeam că măcar acum, de față cu generalul lui de partid, se va comporta cu mai multă modestie… Eu zic așa: Mai bine să răsune Facebook-ul cu mesajul: 9 iunie – Ziua Schimbării”,a spus George Șoldan.